
Ragyogóan indult a jubileumi Zsolnay Fényfesztivál – Így telt az első éjszaka Pécsen!

Csütörtök este hatalmas érdeklődés mellett, elképesztő vizuális robbanással vette kezdetét a jubileumi, 10. Zsolnay Fényfesztivál. Pécs belvárosa egyetlen éjszaka alatt lélegzetelállító, futurisztikus fénybirodalommá változott, ahol a látogatók ezrei csodálhatták meg az elsőként felgyúló fényművészeti alkotásokat.

A nyitóeste legfrissebb, a sajtóban szabadon felhasználható fotói elérhetők itt:  
https://zsolnayfenyfesztival.hu/galeriak/zsolnay-fenyfesztival-2026-fotok 
Videó: https://www.youtube.com/watch?v=h1Ndd0tJ8RE 

A látogatók pillanatok alatt megtöltötték a Fény Útja 35 állomását. A Színház téren a New York-i Liquid Light Lab analóg, folyékony fényfestése óriási sikert aratott, a Tilos Rádió ütemeire sokan táncoltak a pszichedelikus színörvényben. Megérte Fényfesztivál MAX karszalagot váltani, mert a Kodály Központban bemutatott Isteni Geometria lézeralkotás misztikus, szférikus látvány- és hangvilágával pontosan azt a katartikus, meditatív hatást váltotta ki, ami miatt a fesztivál egyik legjobban várt installációjaként emlegették. 

Nagy érdeklődés mellett debütált a Zsolnay Light Art Video Mapping Verseny, amely idén is lenyűgöző vizuális élménnyel varázsolta fényvászonná a Székesegyház homlokzatát. A nemzetközi alkotók versenymunkái mellett sikert aratott a Martyn Ferenc életműve előtt tisztelgő különleges hommage vetítés is, amely érzékenyen és látványosan idézte meg a pécsi művész szellemiségét.

Péntektől ráadásul a grandiózus éjszakai fényvetítések mellett már napközben is beindul a teljes fesztiválgépezet: megnyílnak a kreatív Fénybütyköldék, elindulnak a családi programok és a látványos újcikuszi, akrobatikus produkciók. Éjjel pedig koncertek és DJ-k gondoskodnak arról, hogy Pécsen senki se akarjon elaludni.

Aki nem akar lemaradni a nyár leglátványosabb hétvégéjéről, annak most Pécsen a helye!


Ingyenesen felhasználható képanyagokért, videós vágóanyagokért és interjúegyeztetésért fordulj hozzánk bizalommal!
Sajtókapcsolat és akkreditáció:
Halász Kinga: Telefon: 30/405-6034. E-mail: sajto@zsn.hu
www.fenyfesztival.hu, www.facebook.com/zsolnayfenyfesztival 

